Virallinen lehti nro C 323 , 04/12/1995 s. 0091



B4-1370, 1409, 1420, 1421, 1422, 1423 ja 1424/95 Päätöslauselma Nigeriasta Euroopan parlamentti, joka - ottaa huomioon aikaisemmat päätöslauselmansa ja etenkin 12. lokakuuta 1995 antamansa päätöslauselman ((Kyseisen istunnon pöytäkirjan osa II, kohta 10)), A. on kauhistunut kirjailija ja ihmisoikeusaktivisti, ogoni-kansan säilymiseen tähtäävän liikkeen johtajan Ken Saro-Wiwan ja kahdeksan muun poliittisen vangin, jotka olivat kyseisen liikkeen jäseniä, perjantaina 10. marraskuuta 1995 hirttämällä toteutetun pikateloituksen johdosta, B. painottaa sitä, että nämä henkilöt tuomittiin erityistuomioistuimessa, jonka asetti kenraali Sani Abachan hallitus, joka on vallassa vuoden 1993 vaalituloksen laittoman mitätöinnin tuloksena, C. on järkyttynyt tämän diktatuurin antamien julkilausumien johdosta, sillä näiden pikateloitusten aiheuttamista kansainvälisistä kannanotoista huolimatta se ei ilmaise katumusta eikä aikomusta lopettaa muut suunnitellut teloitukset, D. tietoisena siitä, että Nigeriassa vallassa oleva juntta aikoo teloittaa 17 muuta henkilöä, jotka on tuomittu kuolemaan yksinomaan maansa ympäristön suojelusta, E. tietää, että nämä aktivistit vangittiin aikaisempien uhrien tavoin ilman, että heitä vastaan esitettiin mitään todellista syytöstä, heille ei annettu minkäänlaista mahdollisuutta puolustautua ja heiltä kiellettiin mahdollisuus tavata lähiomaisiaan, F. tietoisena siitä, että yksi vangituista kuoli vankilassa lääkärinhoidon puuttuessa ja että kymmenen muuta ogoni-aktivistia on jo kadonnut hämäräperäisissä oloissa ja että maassa on toimitettu yli 180 teloitusta nykyisen sotilashallituksen tultua valtaan, G. palauttaa mieliin, että ei ole ryhdytty mihinkään oikeudellisiin toimiin niiden monien surmatöiden ja mielivaltaisten pidätysten suhteen, jotka laajalti yhdistetään Nigerian hallituksen turvallisuusjoukkoihin, jotka lähetettiin ogonien alueelle «ylläpitämään järjestystä» vuonna 1994, H. palauttaa mieliin, että Saro-Wiwa ja hänen kollegansa johtivat kampanjaa, jolla pyrittiin vastustamaan öljy-yhtiöiden, erityisesti Royal Dutch Shellin, aiheuttamia ympäristövaurioita sekä ogonien alueen maiden ja satokasvien tuhoutumisesta maksettavia riittämättömiä korvauksia; panee kuitenkin merkille, että yhtiö on kuitenkin kiistänyt olevansa vastuussa vakavista ympäristövahingoista, I. palauttaa mieliin pitkäaikaisen ja johdonmukaisen vastustuksensa kuolemanrangaistusta kohtaan; 1. Tuomitsee jyrkästi Nigerian hallituksen toiminnan, kun se julmasti teloitti Ken Saro-Wiwan ja kahdeksan muuta vähemmistöjen oikeuksia puolustanutta aktivistia; pyytää, että uhrien ruumiit palautetaan omaisille; 2. Vaatii, että Euroopan unioni ja sen jäsenvaltiot ryhtyvät kaikkiin mahdollisiin toimiin demokraattisen hallituksen palauttamiseksi Nigeriaan; 3. Tukee komission päätöstä lopettaa kaikki Nigerialle Lomén sopimuksen mukaisesti myönnettävä apu; 4. Tukee myös Uudessa Seelannissa kokoontuneen Brittiläisen kansainyhteisön valtioiden ja hallitusten päämiesten päätöstä asettaa uhkavaatimus, jolla pyritään erottamaan Nigeria jäsenvaltioiden ryhmästä, mutta pahoittelee, että maan palaamiselle demokratiaan annettiin aikaa kaksi pitkää vuotta; 5. Panee tyytyväisenä merkille Euroopan unionin päätöksen kutsua kotiin edustajansa; 6. Pitää tervetulleena sitä, että tietyt hallitukset, esimerkiksi Yhdistyneen kuningaskunnan hallitus, ovat jo julistaneet Nigeriaa koskevan aseidenvientikiellon, ja kehottaa kaikkia EU:n jäsenvaltioita toteuttamaan vastaavan toimenpiteen; 7. Pyytää, että pakotteilla muun muassa jäädytetään Nigerian johtajien pankkitilit Euroopassa ja etenkin Yhdistyneessä kuningaskunnassa; toivoo, että Sveitsin hallitus noudattaa samaa menettelyä, sillä Sveitsin kautta kulkee suuria rahasummia; 8. Pyytää Euroopan unionia peruuttamaan kaikki Nigerian hallituksen ja armeijan viranomaisille ja heidän perheenjäsenilleen myönnetyt viisumit; 9. Toistaa vaatimuksensa poliittisten vankien ja etenkin 43 vallankaappausyrityksestä syytetyn henkilön sekä sotilashallituksen vuonna 1993 mitätöimien vaalien voittajan Moshood Abiolan välittömästä vapauttamisesta; 10. Katsoo, että öljysaarto olisi yksi tehokkaimmista keinoista painostaa Nigerian hallitusta, ja pyytää sen vuoksi komissiota ja neuvostoa Nigerian väestön tilanteen huomioon ottaen harkitsemaan tällaisen toimenpiteen toteuttamista; 11. Kehottaa käynnistämään urheiluboikotin ja erityisesti peruuttamaan Nigeriaan suunnitellut juniorijalkapallon maailmanmestaruuskilpailut; 12. Kehottaa komissiota ja neuvostoa arvioimaan tähänastiset toimensa, jotka tähtäävät ihmisoikeuksien palauttamiseen Nigeriassa, ja antamaan Euroopan parlamentille kertomuksen sekä aikaisemmista että odotettavissa olevista tätä koskevista pyrkimyksistä; 13. Kehottaa kaikkia Nigeriassa toimivia öljy-yhtiöitä perustamaan ympäristövahinkojen korjausrahaston, jonka tarkoituksena on öljyntuotannon aiheuttamien ympäristövahinkojen korjaaminen Nigeriassa, ja kehottaa niitä osoittamaan asianmukaisen määrän varoja tähän rahastoon, jota olisi hallinnoitava yhdessä asianosaisten väestöryhmien edustajien kanssa; 14. Kehottaa puhemiestään välittämään tämän päätöslauselman neuvostolle, komissiolle, Nigerian hallitukselle, Brittiläiselle kansanyhteisölle, YK:lle, OAU:lle, Maailmanpankille, Sveitsin hallitukselle ja Nigeriassa toimiville öljy-yhtiöille.